Kosmandjie: Groente baie duurder, olie en brood goedkoper(Foto: Maroela Media) Die prys van tamaties, kookolie en sekere vleissoorte het in Oktober gedaal, terwyl talle groentesoorte soos uie se prys aansienlik gestyg het. Die Pietermaritzburg Economic Justice and Dignity Group (PMEJBD) se indeks van huishoudelike bekostigbaarheid, wat kospryse van 44 supermarkte en 30 slaghuise op verskeie plekke in die land dophou, wys dat die gemiddelde koste van ŉ huishouding se kosmandjie nou op R4 787,83 staan in vergelyking met September se gemiddelde koste van R4 805,86 (R18,03 of 0,4% goedkoper). Die mandjie is egter R470,28 (10,9%) duurder as dieselfde tyd verlede jaar. Die gemiddelde koste van ŉ huishouding se kosmandjie het in Oktober in Johannesburg, Durban en Springbok afgeneem. In Kaapstad en Pietermaritzburg het dit egter toegeneem. Op ŉ jaargrondslag het dit egter oral gestyg. Ander kossoorte waarvan die pryse ook gedaal het, sluit in mieliemeel, witsuiker, bevrore hoenderporsies, wors, kool en witbrood. Ander kossoorte waarvan die prys ook gestyg het, sluit in rys, suikerbone, aartappels en grondboontjiebotter. Die koste van ŉ mandjie basiese skoonmaakmiddels en toiletware het ook effens gedaal met R23,11 (2,5%) in Oktober. Die mandjie het in Oktober R890 gekos teenoor R913,11 in September. Op ŉ jaargrondslag het dit egter met R157,32 (21,5%) gestyg. Die pryse van ŉ pak met agt koekies groen seep, Jik, skoenpolitoer, drie buisies tandepasta en vier koekies badseep het effens gedaal. Die pryse van Handy Andy en toiletpapier het effens gestyg in vergelyking met September, maar al die produkte behalwe Jik is aansienlik duurder as ŉ jaar gelede.